Makúch, Jozef, guvernér Národnej banky Slovenska (2015-05-27):
Ďakujem pekne. Vážená pani predsedajúca, vážené pani poslankyne a poslanci, v prvom rade chcem poďakovať za doteraz nebývalý záujem, ktorý vzbudila táto správa, a naozaj dlhú diskusiu a veľa podnetov. Ma to na jednej strane, samozrejme, teší a na druhej strane musím povedať, že veľa tých podnetov sa netýkali správy a boli to veci, ktoré naozaj nemôžem komentovať, lebo sú to vaše nejaké politické rozpravy, debaty, a či si vzájomne odpoviete alebo nie, to je mimo mňa. Čiže naozaj na to reagovať neviem a nemôžem, ale budem reagovať na jednu vec. Nebudem hodnotiť alebo hovoriť jednotlivé, to naozaj to by sme tu boli ďalšie, niekoľko hodín, to nemá zmysel, ale poviem jednu vec. Národná banka je inštitúcia, ktorá môže konať len v rámci zákona, len podľa zákonov, a to Národná banka robí a bude robiť. Čiže veľa vecí, ktoré tu odzneli a požadujú sa od Národnej banky, Národná banka jednoducho nemôže urobiť, lebo ju príslušné zákony k tomu nesplnomocňujú. Môžem hovoriť konkrétne zákony, nakoniec to sme robili vždycky, keď bolo, vždy sme dali dva odstavce zákonov, prečo niečo nejde, odpoveď bola cez médiá, kde nebol žiaden zákon, prečo by to malo ísť. Čiže ja by som bol rád, keby tá debata bola konštruktívna z obidvoch strán. A debaty cez médiá nie sú debaty pre mňa a pre Národnú banku. Čiže ako aj pán Kollár povedal, že chce debatovať cez médiá, no môže, ale my nebudeme cez médiá debatovať, to nie je naša úloha. Nie je tiež pravdou, že Národná banka sa vyjadrila neskôr, alebo podobne. My máme veľmi dobrý vzťah s ECB, sme jej súčasť. Čiže naše vyjadrenia boli koordinované, vyjadriť sa môžeme len k tomu, čo exaktne vieme, čo exaktne máme na stole. Konkrétny zákon tu bol schválený vo štvrtok večer, neviem presný dátum. My sme sa vyjadrili v piatok ráno, ECB piatok poobede. Svoje vystúpenia, vyjadrenia sme si samozrejme koordinovali. Boli sme vtedy zhodou okolností na Ecofine v Rige, kde som bol aj ja, aj pán Draghi a ďalší ľudia. Čiže to celé ostatné, neviem odkiaľ pán Kollár má, ale nie je tomu tak, keď poviem slušne. Tie ostatné veci, hovorím, nebudem komentovať. Pokiaľ je záujem, môžem hovoriť, čo Národná banka má robiť vo vzťahu k druhému pilieru alebo nemá, trebárs podľa § 113 ods. 2 zákona a podobne. Pokiaľ ide o leták Sociálnej poisťovne, nemám ho, ale naozaj Národnej banke Slovenska neprislúcha, aby tento leták komentovala, a nebol ani žiadny dôvod, aby Sociálna poisťovňa s nami ten leták konzultovala, alebo niečo podobné. Sociálna poisťovňa nespadá pod dohľad Národnej banky a naozaj nie je našou úlohou vyhodnocovať, čo robí, ako robí, a tak. Sú na to iné orgány. Takisto niektoré iné podnety, ktoré tu boli. Viem sa s nimi stotožniť, ale my nemôžme suplovať orgány činné v trestnom konaní a súdy a podobne, to jednoducho nie je naša úloha. A keď sa niečo deje, my naozaj v tom nevieme urobiť nápravu, lebo nemáme na to príslušné zákonné zmocnenie a nevieme nahradiť iné orgány, ktoré sú príslušné na to, aby konkrétne veci robili. Pokiaľ ide len o tú konkrétnu moju neúčasť na minulom výbore, úplne štandardným spôsobom, ako aj účasť tuná, tak aj účasť na výbore, konzultujem s ľuďmi, ktorí sú kompetentní, s predsedom výboru som to samozrejme konzultoval. Oznámil som, že prečo vtedy nemôžem prísť, požiadal som, že keď je moja prítomnosť nutná, nech sa výbor urobí v inom termíne. Povedal, že nie, vieme to aj takto zabezpečiť. Tak sa to zabezpečilo tak. Ja som vtedy fyzicky naozaj nemal možnosť byť vo výbore. Tie ostatné veci myslím, že je zbytočné, aby sme tuná rozvádzali. Takže ešte raz, my robíme podľa pravidiel a musíme rešpektovať príslušné zákony. Nevieme dať informácie, ktoré podľa zákona nesmieme dať, to jednoducho neurobíme. Keď to vieme dať vyšetrovateľovi a nikomu inému, tak to nevieme poskytnúť, bohužiaľ, ani predsedovi parlamentu. Taký je jednoducho zákon. Pokiaľ ide o vyjadrovanie, každý štvrťrok máme minimálne, teda pravidelne, tlačovú konferenciu, kde sa vyjadrujeme, vyjadrujeme sa pravidelne a vyjadrujeme sa, myslím, dostatočne exaktne. Opäť, to rozdelenie právomocí a pravidiel aj na európskej úrovni. Keď má byť niečo konzultované v ECB, nemôže to byť konzultované u nás a my nie sme miesto, ktoré o tú konzultáciu má žiadať a má to robiť. Keď je niečo štátna pomoc, na to nie je ECB, ale Európska komisia. Keď to má charakter štátnej pomoci, pokiaľ viem, aj príslušné podania boli. Opäť, my to nevieme ovplyvniť a naozaj to nie je naša úloha. A pokiaľ ide o spochybnenie Eurostatu, tak to ma veľmi mrzí, že také niečo tu odznelo. Myslím, že je veľmi nevhodné spochybňovať Eurostat a jeho funkcie. Ten Eurostat by som naozaj nespochybňoval, je to inštitúcia, ktorá robí svoju robotu naozaj dobre. Takže snáď ešte to k tomu. Takže aj do budúcna my sa budeme držať pravidiel, nebudeme komunikovať cez médiá a budeme konať v rámci zákona tak, ako nám zákony umožňujú. Ďakujem pekne za pozornosť.